Tudorel Toader, avertisment pentru Liviu Dragnea: Va veni un moment în care voi vorbi și mai mult și mai multe

Ministrul Justiției, Tudorel Toader, continuă războiul declarațiilor cu Liviu Dragnea, pe care l-a avertizat joi că ”va veni un moment în care voi vorbi și mai mult și mai multe”. Totodată, Toader a reiterat faptul că nu va demisiona din funcția de ministru și că remanierea sa este la latitudinea ”dânșilor”, adică a celor din PSD.

”Să-i întrebați pe ei, nu pe mine. Eu efectiv îmi exercit atribuțiile până în momentul în care în Monitorul Oficial apare cu nume și prenume alt ministru. De ce? Pentru că este un principiu care spune că trebuie să asiguri continuitatea activității autorității. Eu nu pot să mă duc acuma să închid biroul, să zic că am auzit că mă remaniază”, a declarat Tudorel Toader, întrebat cum crede că mai poate sta în Guvern din moment ce partidul nu îl mai susține.

Chestionat în continuare dacă s-a gândit la o demisie de onoare, ministrul a răspuns:

”Demisiile nu sunt numai de onoare. Demisiile sunt din foarte multe considerente. Eu am trecut prin multe experiențe profesionale, dar niciodată nu am abandonat obligațiile pe care mi le-am asumat. Categoric, e prerogativa dânșilor”.

Nu în ultimul rând, întrebat dacă s-a simţit umilit la Bruxelles, aşa cum spunea liderul PSD, Liviu Dragnea, pentru că a prezentat doar câteva articole din ordonanţa pe care intenţiona să o dea, Toader a răspuns: „Lasă. Întrebaţi-l pe dânsul de ce, iar eu dau răspunsuri uneori parţiale, dar probabil că va veni un moment în care voi vorbi şi mai mult şi mai multe„.

Referindu-se la faptul că Liviu Dragnea nu l-ar mai susţine pentru funcţia de ministru, Toader a spus că nu îi transmite nimic acestuia.

„Nu îi transmit nimic. Fiecare face ceea ce ştie şi ce crede”, a spus Toader joi la Parlament.

Toader s-a aflat joi la Palatul Parlamentului într-o vizită cu un grup de studenţi.

Reacția ministrului Justiției vine după ce Liviu Dragnea l-a acuzat, pe 5 aprilie, că a mințit PSD în privința OUG pe Coduri.

”A fost o greşeală a PSD că a crezut în unii care au spus că vor da aceste Coduri prin Ordonanţe de urgenţă ca să ajungă la final să se meargă, din câte am înţeles, cu vreo 7 – 8 articole la Bruxelles într-o mare umilinţă. Deci, în ceea ce priveşte Codurile penale şi legislaţia respectivă, Parlamentul trebuie să-şi urmeze cursul pe care îl începuse”, a declarat Dragnea.

Miercuri, Liviu Dragnea a declarat că Tudorel Toader nu mai este asumat de PSD ca ministru al Justiției. Liderul social-democrat a mai spus că cele două Coduri penale vor fi modificate de Parlament prin lege, lăsând să se înțeleagă că a renunțat la varianta unei ordonanțe de Urgență. El a acuzat Guvernul că a păcălit Parlamentul pe acest subiect.

”Nu e ministrul meu (Tudorel Toader – n. red.). A fost asumat de PSD, nu știu cât o să mai fie asumat de PSD. Se pare că PSD nu și-l mai asumă”, a declarat Liviu Dragnea. ”Îl considerați prea important pe acest om, eu nu”, a mai spus liderul PSD despre Tudorel Toader.

Întrebat dacă cele două Coduri penale vor fi adoptate până la urmă în Parlament, Dragnea a răspuns: ”Parlamentul trebuie să lucreze. A luat o pauză fiind păcălit de către Guvern, acum trebuie să își reintre în atribuții”.

Liviu Dragnea a mai spus că moțiunea simplă împotriva lui Tudorel Toader nu a fost votată azi în Senat deoarece parlamentarii PSD erau plecați cu treabă în teritoriu, iar președintele Senatului, Călin Popescu Tăriceanu, este plecat din țară.

„Pentru mine, Tudorel Toader nu este un personaj important despre care să vorbesc în fiecare zi. (…) S-a amânat (n.r. – moţiunea) pentru că majoritatea senatorilor PSD au fost plecaţi sau aveau treabă în teritoriu şi, de asemenea, domnul Călin Popescu Tăriceanu nu este în ţară. Săptămâna viitoare este timp suficient să se dezbată şi să se voteze. Vor vota (n.r. – senatorii PSD) exact aşa cum le dictează conştiinţa lor de pesedişti. (…) Discutăm atunci”, a declarat Dragnea, în judeţul Giurgiu.

Declarațiile liderului PSD vin în contextul răcirii accentuate a relații cu Tudorel Toader, pe care îl acuză că nu a livrat ordonanța de urgență de modificare a Codurilor penale care l-ar fi scăpat de condamnarea definitivă în dosarul referendumul, dar și de condamnarea în primă instanță la trei ani de închisoare cu executare în dosarul angajărilor fictive.

Tot miercuri, ministrul Justiției l-a ironizat pe Dragnea, spunând că nu-și permite să-i dea liderului PSD un răspuns pe măsură la acuzația că ar fi mințit partidul în legătură cu ordonanța de urgență de modificare a Codurilor penale.

Mai mult, Toader i-a transmis din nou liderului PSD că o ordonanță de urgență în această privință nu s-ar încadra în limitele constituționale și i-a recomandat să modifice Codurile penale în Parlament.

”Este o afirmație cam severă, iar eu nu-mi permit să dau un răspuns pe măsură”, a replicat Tudorel Toader întrebat de jurnaliști cum răspunde acuzațiilor lui Liviu Dragnea că a mințit PSD în privința OUG-ului pe Coduri.

”Nu e necesar să le explic eu, ci să înțeleagă dânșii. Au înțeles deja, am citit astăzi în presă o declaraţie a cuiva, chiar nu ştiu cine, din conducere (…) care a spus că proiectele de lege vor fi reluate în procedură parlamentară. Şi asta este calea de urmat. Dumneavoastră ştiţi că în procedură de urgenţă o lege poate fi adoptată mai rapid decât o ordonanţă de urgenţă”, a adăugat Toader.

Când jurnaliștii i-au spus că într-o ședință CEX a PSD s-a decis ca cele două Coduri penale să fie modificate prin OUG, ministrul a replicat:

”A fost o discuție în CEX, în care un domn deputat a avansat această posibilă soluție. Era undeva în spatele locului unde mă aflam eu. Am spus: da, contez pe contribuția dumneavoastră, iar orice soluție trebuie să se încadreze în limitele constituționale”.

Întrebat în continuare ce s-a întâmplat de nu a rezolvat niciuna dintre doleanțele lui Liviu Dragnea, în sensul că nu a promovat OUG-uri pe amnistie și grațiere, pe completurile de 5 judecători sau pe Codurile penale, Tudorel Toader a răspuns:

”Constituția spune că regimul pedepselor și infracțiunilor se stabilește prin lege organică. istoria dreptului penal românesc nu înregistrează niciun act de clemență decât prin lege organică”.

Președintele PSD, Liviu Dragnea, a declarat, luni seara, la România TV, că Tudorel Toader a păcălit tot partidul, precizând că acesta a ieșit în ianuarie că dă OUG, a ridicat scandalul până la cer și acum spune că nu se justifică urgența.

”În partid s-a luat o decizie – sigur, pentru unii, facultativă: articolele din codurile penale declarate constituţionale să fie adoptate prin OUG. Ne-am lăsat păcăliți toți din partid de domnul Toader”, a spus Dragnea (detalii aici).

Foto: Inquam Photos / Octav Ganea